钦定古今图书集成/明伦汇编/闺媛典/第040卷 > 卫宗二顺
## 钦定古今图书集成/明伦汇编/闺媛典/第040卷 > 卫宗二顺

按刘向《列女传》：卫宗二顺者，卫宗室灵王之夫人而
及其傅妾也。秦灭卫君，乃封《灵王世家》，使奉其祀。灵
王死，夫人无子而守寡。傅妾有子，傅妾事夫人八年
不衰，供养愈谨。夫人谓傅妾曰：“孺子养我甚谨，子奉
祀而妾事我，我不聊也。且吾闻主君之母不妾事人。
今我无子，于礼斥绌之人也，而留以尽其节，是我幸
也。今又烦孺子，不改故节，我甚内惭。吾愿出居外，以
时相见，我甚便之。”傅妾泣而对曰：“夫人欲使灵氏受
不祥耶？王不幸早终，是一不祥也；夫人无子而婢妾
有子，是二不祥也；夫人又欲出居外，使婢子居内，是
三不祥也。妾闻忠臣下君，无怠倦时；孝子养亲，患无
日也。妾岂敢以小贵之故变妾之节哉？供养固妾之
职也，夫人又何勤乎？”夫人曰：“无子之人，而辱主君之
母，虽子欲尔，众人将谓我不知礼也。吾终愿居外而
已。”傅妾退而谓其子曰：“吾闻君子处顺，奉上下之仪，
修先古之礼，此顺道也。今夫人难我，将欲居外，使我
居内，此逆也。处逆而生，岂若守顺而死哉！”遂欲自杀。
其子泣而守之，不听。夫人闻之懽，遂许傅妾留，终年
供养不衰。君子曰：“二女相让，亦诚君子。可谓行成于
内，而名立于世矣。《诗》云：‘我心匪石，不可转也’。”此之谓
也。